Dosar penal pentru un bărbat din Mediaș care creștea un jder în baie

Bărbatul are 37 de ani și creștea un jder într-o încăpere a locuinței sale, polițiștii găsind animalul în casă în timpul unei percheziții, potrivit unui comunicat de presă al Poliției Sibiu transmis corespodentului MEDIAFAX.

„În urma unei percheziții efectuate la domiciliul unui bărbat din municipiul Mediaș, polițiștii Serviciului Arme, Explozivi și Substanțe Periculoase Sibiu au depistat un jder capturat de pe fondul de vânătoare și crescut în captivitate în una din camerele imobilului. Bărbatul, în vârstă de 37 de ani, domiciliat în municipiul Mediaș, este cercetat penal sub aspectul sâvârșirii infracțiunii de braconaj cinegetic prin vânătoarea mamiferelor cu mijloace neautorizate”, se arată în comunicatul de presă al Poliției Sibiu.

Surse oficiale au declarat corespondentului MEDIAFAX că animalul era crescut de bărbat în baia apartamentului său, situat la etajul întâi al unui bloc.

Potrivit comunicatului de presă al Poliției Sibiu, jderul a fost predat gestionarului fondului de vânătoare de unde a fost capturat, respectiv Asociației Județene a Vânătorilor și Pescarilor Sportivi Sibiu.